Sri Sarada Math

**Sri Sarada Math** ialah sebuah biara yang dinamakan sempena Sri Sarada Devi, pasangan Sri Ramakrishna, yang diasaskan pada 2 Disember 1954. Beribu pejabat di Dakshineshwar, Kolkata, organisasi ini mempunyai 35 pusat cawangan di bahagian lain India, serta di Sri Lanka dan Australia. Para sami wanita menggunakan gelaran "Pravrajika" dan biasanya dipanggil sebagai "Mataji" yang bermaksud 'ibu yang dihormati'.

Sri Sarada Math juga merupakan institusi monastik pertama bagi wanita Hindu yang sepenuhnya ditadbir oleh wanita tanpa sebarang campur tangan lelaki. Ia lahir sebagaimana yang diilhamkan oleh Swami Vivekananda untuk mengembalikan martabat wanita Hindu dalam arena kerohanian, mengikuti jejak langkah tokoh agung seperti Gargi dan Maitreyi.

## Gambaran Umum
Sri Sarada Math ialah sebuah pertubuhan biara untuk wanita yang ditubuhkan sebagai pertubuhan bebas kepada Ramakrishna Math. Matlamat utama organisasi ini adalah untuk memenuhi misi Swami Vivekananda, iaitu *<nowiki/>'Shiva Jnane Jiva Seva*' — berkhidmat kepada Tuhan dalam insan, tanpa mengira kasta, kepercayaan, dan kebangsaan, serta meningkatkan martabat dan memperkasakan wanita.

Organisasi ini terutamanya menyebarkan falsafah Hindu Vedanta, khususnya Advaita Vedanta dan empat ideal yoga—jnana, bhakti, karma, dan Raja Yoga.

Selain daripada pengajaran agama dan kerohanian, organisasi ini turut menjalankan kerja pendidikan dan kebajikan di India. Sri Sarada Math dan organisasi kembarnya, Ramakrishna Sarada Mission, menerbitkan banyak teks Vedanta serta karya Ramakrishna-Vivekananda. Ramakrishna Sarada Mission, organisasi kembarnya, turut berkongsi ibu pejabat yang sama di Dakshineshwar, Kolkata.

## Sejarah

Pada 2 Disember 1954, Sri Sarada Math telah dirasmikan.

Dari tahun 1954 hingga 1958, Sri Sarada Math merupakan sebuah pusat cawangan Ramakrishna Math di Belur. Pemegang amanah Belur Math mengambil alih tanggungjawab pentadbirannya.

Pada tahun 1958, lapan Brahmacharini daripada Math wanita ini ditahbiskan ke dalam Sannyasa rasmi dan diberikan nama baharu yang didahului dengan 'Pravrajika' dan berakhir dengan 'prana'.[citation needed]

Pada 26 Ogos 1959, Sri Sarada Math diiktiraf sebagai organisasi bebas dan seluruh pentadbiran diserahkan kepada para sami wanita. Tujuh orang sami wanita dipilih sebagai Pemegang Amanah. Surat ikatan amanah didaftarkan pada 9 September 1959 dan ia secara rasmi didaftarkan sebagai sebuah amanah bukan kerajaan pada 11 September 1959. Dengan ini, sebuah Order Sannyasini yang bebas telah diwujudkan.

Selepas penubuhan sah Ramakrishna Sarada Mission, dua institusi yang dijalankan oleh Ramakrishna Mission untuk wanita, iaitu Matri Bhavan (hospital bersalin) di selatan Kolkata dan Entally Ashrama, Pusat Kebajikan Wanita di tengah Kolkata telah diserahkan kepada Ramakrishna Sarada Mission pada tahun 1961.

Pada tahun 1963, pihak berkuasa Ramakrishna Mission menyerahkan Sekolah Perempuan Sister Nivedita kepada Ramakrishna Sarada Mission.

## Moto
Moto Ramakrishna Math dan Mission, *<nowiki/>'Atmano Mokshartham Jagad Hitaya Ca*' turut dikongsi oleh Sri Sarada Math dan Ramakrishna Sarada Mission.

## Presiden

* Pravrajika Bharatiprana (1894–1973) 
* Pravrajika Mokshaprana (1915–1999) 
* Pravrajika Shraddhaprana (1918–2009) 
* Pravrajika Bhaktiprana (1920–2022) 
* Pravrajika Anandaprana (1927–2024) 
* Pravrajika Premaprana (1940–)

## Cawangan

#### Sri Lanka
Sri Ramakrishna Sarada Samity di Sri Lanka telah ditubuhkan di Colombo pada tahun 1970, dan pada tahun 2006 ia menjadi pusat cawangan Sarada Math dengan nama baharu iaitu Ramakrishna Sarada Mission (Cawangan Lanka). Selain pendidikan rohani, cawangan ini juga melaksanakan pelbagai kegiatan kemanusiaan dan kebajikan sosial di Sri Lanka. Presiden semasanya ialah Pravrajika Sushantaprana.

#### Australia
Pusat cawangan di Australia, yang dikenali sebagai (Ramakrishna Sarada) Vedanta Society of New South Wales, ditubuhkan pada tahun 1974. Cawangan ini menganjurkan kelas, retret, perbincangan tentang meditasi, Yoga, Vedanta, serta menyambut beberapa perayaan Hindu. Presiden semasanya ialah Pravrajika Gayatriprana.

## Penerbitan
**Nibodhata**,[30] ialah jurnal dwibulanan dalam bahasa Bengali yang diterbitkan setiap dua bulan.

**Samvit** ialah jurnal bahasa Inggerisnya, yang pertama kali diterbitkan pada tahun 1980.

## Lihat juga

* Wanita Hindu
* Sri Sarada Devi
* Ramakrishna Math

## Rujukan